**Sub bradul de Crăciun**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Iar te-am visat la miezul nopții goală

Sub bradul de Crăciun printre cadouri,

Un ursuleț maro, fără sfială,

Te cerceta flămând dintre tablouri.

Lumina din brăduț cădea pe sânii

Ce-și răsfățau sub mâini obrăznicia

Iar cârlionții se-ndârjeau, păgânii,

S-acopere pe umeri fantezia

Misterelor scăldate-n ciocolată.

În noaptea asta se sfârșește postul

Și gust din poezia-ți minunată

Aflându-mi pentru totdeauna rostul.

- Pe catifeaua verde, leneş timpul

Se-mpiedică-n ghirlanda argintie,

Pe streşini cad luceferi, anotimpul,

El însuşi vers, se pierde-n poezie.

O fundă mare-nlănțuie cadoul,

Găseşti curaj să-l cercetezi, iubite?

Dantelele ce-au completat trusoul,

Uşor de-nvins cu mâini îndrăgostite,

Un ambalaj mai diafan vreodată

N-ai să găseşti sau poate din lumină

O rochie cu versul tău brodată

Voi îmbrăca de mă inviţi la cină.

Ioan Grigoraș Liliana Trif